Karsten Nonbo (V), 2008-05-07:
Jeg vil sige, at hvis der var lidt forståelse for det sidste beslutningsforslag, er der fra Venstres side absolut ingen forståelse for det her beslutningsforslag.
Og så vil jeg endda påstå, at den betalingsring egentlig allerede er indført, fordi de fleste kommuner jo har indført betaling for at parkere.
Når man skal ind i en by, er det gerne, fordi man skal parkere, og når man parkerer, bliver man i forvejen flået, og det er især de større byer, der er ret dygtige til det.
Så det er jo egentlig lidt absurd at diskutere noget, der på en måde er indført ad bagvejen.
Men vi vil i hvert fald ikke have det ind ad fordøren.
Jeg tror da nok, at der var mange andre byer, der kunne finde på at sige: Så skal vi også have finansieret et eller andet, hvis vi kan gøre det ved at lave en betalingsring rundt omkring vores by.
Hvis man skulle have en lille smule forståelse, forsvinder den i hvert fald, hvis provenuet skal bruges til kollektiv trafik og til andet.
Altså, man kunne forestille sig, at man her i København sagde: Skal I indføre en betalingsring i København, vil vi godt have en havnetunnel i stedet for, så vi er med til at finansiere den.
Det kunne måske have en lidt lettere gang på jorden hos bilisterne, hvis pengene gik til det, for der er mange byer, der mangler omfartsveje, og dem kniber det altså noget med at få.
Når vi så endelig kommer frem til at tale om, hvad det her enorme provenu skal gå til, kan vi så være sikre på, at det er øremærket, at det i det hele taget bliver ved det trafikale område?
For jeg kunne jo hurtigt forestille mig, at det ville gå til arenaer, som der er mange byer der gerne ville have det gik til, eller måske et egnsteater eller sådan noget lignende.
Ville der være så vandtætte skotter?
Det er der ligesom ikke lagt op til.
Jeg synes også, når jeg læser det lidt nærmere, at der oven i købet er lagt op til, at det ikke engang er sikkert, at de penge skal blive i egen by.
Det kunne så være lidt formildende, for det ville måske gøre, at man så er knap så interesseret i at indføre den valutakilde.
Så er der endelig en ting mere: Når vi taler om trængsel i byerne, vil jeg da vende den om og sige, at det måske var en god idé for de byer, der har trængsel, at opføre nogle flere parkeringshuse, så de kunne få nogle flere penge ind ad den vej.
Det ville måske lette trængslen, for en del af trængslen kommer, når bilen for fjerde gang kører rundt om den samme blok for at lede efter en parkeringsplads.
Så tæller den jo med fire gange.
Hvis der var nogle ordentlige parkeringsforhold, talte den kun med den ene gang, den kørte hen til parkeringspladsen.
Så mit råd til de kommuner, der har trængselsproblemer, er at sørge for, at i det mindste afløbet er i orden, forstået på den måde, at de skal lave de parkeringshuse og de parkeringspladser, der gør, at trængslen bliver knap så slem endda.
Det er en klar afvisning her fra Venstres side, og jeg skulle hilse og sige fra den konservative stedfortræder for den konservative ordfører, at den konservative stedfortræder heller ikke kunne gå med til det her forslag på vegne af den konservative ordfører, som er fru Henriette Kjær, som er til havnekonference i Kolding.